4. Komisjoni esimees juhatas sisse Majandus- ja Kommunikatsiooniministeeriumilt Kõrgessaare vallale riigivara tasuta võõrandamise päevakorrapunkti arutelu. Vara võõrandava poole esindajana viibis komisjoni istungil Majandus- ja Kommunikatsiooniministeeriumi haldusosakonna majandus- ja riigivaratalituse juhataja Ingvar Allekand ning vara vastuvõtva poole esindajana Kõrgessaare Vallavalitsuse maanõunik Kalle Viin. Ingvar Allekand selgitas, et seoses Ristna tuletorni automatiseerimisega ja tuletorni kinnistul teise elamu olemasoluga ei vaja Veeteede Amet Ristnas kaht elamut ning on nõus elamumaa kinnistu ja kahe korteriga elamu tasuta võõrandamisega Kõrgessaare vallale. Kõrgessaare Vallavalitsuse maanõunik Kalle Viin lisas, et Kõrgesaare vald planeerib nimetatud elamu renoveerida lootusega, et piirkond kogub tulevikus atraktiivsust ning meelitab uusi elanikke, kuna valmimas ja käiku minemas on uus sadam. Samuti planeeritakse kasutusele võtta praegu veel tühjana seisev tootmishoone. Komisjoni liikmed tundsid huvi tootmishoone renoveerimiseks vajalike investeeringute olemasolu kohta. Härra Viin selgitas, et hetkel valla eelarves nimetatud kulutusi planeeritud pole, kuid kinnitas, et vajalikud vahendid leitakse, kui võõrandmise otsus majanduskomisjoni poolt kinnitatakse.